ไฟแนนซ์ทูเดย์
โดย...ภูคา
13 มี.ค. 2558

โดย...ภูคา
...เห็น พล.อ.ประยุทธ์ จันทร์โอชา นายกรัฐมนตรี ขับรถจักรยานยนต์ ฮอนด้า ซีบีอาร์ 250 ซีซี ทะเบียน อทฉ 725 กรุงเทพมหานคร สีดำ ที่ทำเนียบรัฐบาลหลายวันก่อน ไม่มีทางที่จะรอดสายตาคอหวยไปได้
งานนี้ปรากฏว่า สลากที่มีเลขท้าย 725 งวด 16 มี.ค.นี้ เจอแม่ค้าโก่งราคาปาไปคู่ละ 160 บาทไปแล้วโน่น ของแบบนี้ว่ากันไม่ได้ เพราะถือว่าถ้าสู้ราคาก็จัดไปเผื่อนายกฯ จะให้โชค แต่เอ๊ะ! หรือจะเป็นเพราะนายกฯ กันแน่ที่ทำให้เรื่องสลากแพงแก้ไม่ตกเสียที 555 
... ได้ข่าวว่า สุพจน์ อาวาส กรรมการผู้จัดการเอสเอ็มอีแบงก์ เดินเข้าๆ ออกๆ หารือสำนักงานคณะกรรมการนโยบายรัฐวิสาหกิจ (สคร.) อยู่เนืองๆ ก็เรื่องที่เจอซูเปอร์บีบให้ลดวงเงินปล่อยกู้เหลือ 15 ล้านบาท จนกระทบต่อลูกหนี้รายเก่าที่ผ่านกระบวนการพิจารณาขอสินเชื่อค้างท่อไว้ก่อนหน้านี้แล้ว ซึ่งก็ดูผิดธรรมชาติที่ซูเปอร์จะมาบีบให้ปล่อยกู้เพียงไม่เกิน 15 ล้านบาท/ราย เพราะเอสเอ็มอีบางรายที่มีการลงทุนก่อสร้างด้วย ย่อมต้องการเงินทุนในการก่อสร้างและเป็นทุนหมุนเวียนกิจการมากกว่า 15 ล้านบาทอยู่แล้ว จนล่าสุด มีผู้ประกอบการทำหนังสือร้องเรียนนายกฯ เรื่องถูกชะลอปล่อยกู้จนกิจการอาจได้รับผลกระทบ 
...ฟังแบบนี้แล้วเห็นใจทั้งผู้ประกอบการและตัวแบงก์เอสเอ็มอี เพราะปีนี้ตั้งเป้าหมายปล่อยกู้ 4 หมื่นล้านบาท แต่ถูกจำกัดวงเงินกู้ต่อรายไม่เกิน 15 ล้านบาท กว่าจะทำได้ตามเป้า สงสัยจะหืดขึ้นคอกันหมด 
...ว่าแล้ว กรณ์ จาติกวณิช อดีต รมว.คลัง คนหนุ่ม ก็ผันตัวเองไปจับปากกาเขียนหนังสือชื่อ “Dare to Do - กล้าลุย ไม่กลัวล้ม” ซึ่งได้แรงบันดาลใจจากการคุยกับ 12 ยอดนักธุรกิจแห่งยุค ถึงความสำเร็จที่เกิดขึ้นมาจากอะไร และได้ถอดบทเรียนการก่อตั้งธุรกิจแบบเข้มข้นของ 12 สุดยอดนักธุรกิจเจ้าของกิจการที่ประสบความสำเร็จในหลากหลายวงการ อาทิ กุลพัชร์ กนกวัฒนาวรรณ เจ้าของร้านขนมชื่อดัง After You ณัฐวุฒิ พึงเจริญพงศ์ เจ้าของแอพพลิเคชั่นอีบุ๊กอันดับหนึ่งของไทย Ookbee และภาววิทย์ กลิ่นประทุม นักลงทุนรุ่นใหม่เจ้าของพอร์ตมูลค่ากว่าพันล้าน ใครสนใจแวะไปซื้อเก็บไว้เป็นเจ้าของได้แล้วตามร้านหนังสือชั้นนำ